Alexander episcopus .... dilectis filiis magistro et prioribus ac fratribus .... salutem .... Vestra semper in amore virtutum delectatur humilitas, et cuncta sollicite refugit, que sibi aliquid fame vel conscientie illatum dispendium pertinescit. Ob hoc enim sicut accepimus, quod nullo vestrum alicujus specialis loci vel persone pretextu verbum exhortationis de colligenda pecunia proponatur in ordine vestro laudabiliter statuistis pie cogitantes et provide quod dum simpliciter ab hiis immunes vivitis ad vestram et proximorum salutem predicationis officium liberius exercetis. Nos itaque devotorum vota salubria benignis affectibus prosequi delectantes, quod nullus ex vobis per litteras apostolicas de cetero impetrandas seu de mandato alicujus ad pecuniam colligendam possit invitus nisi littere ipse de hac indulgentia plenam fecerint mentionem vobis auctoritate presentium indulgemus. Nulli ergo ..... concessionis.... Datum Laterani, III nonas mai. – anno secundo.